Kopieret fra ”Nationer og nationalisme”

**11.5: Hvad er en modborger?**

Når man hører om ambulancer, der bliver angrebet i særlige kvarterer, eller hører, at der er stukket ild til biler i storbyer, bliver det ofte til store overskrifter i medierne om, at et udsnit af befolkningen ikke vil fællesskabet, og at statens institutioner er under angreb. En del af interessen handler om en frygt for, at medborgerskabet er i krise. På den værdipolitiske højrefløj ytres det ofte, at især nytilkomne migranter eller flygtninge i for ringe grad har incitament til at udføre sine pligter som medborgere. Pligter, der handler om at betale skat, lære dansk, oparbejde viden om kultur og historie samt give udtryk for entydig opbakning til demokratiet.

Omvendt mener mange på den værdipolitiske venstrefløj, at staten er ved at udhule det sociale medborgerskab, især for flygtninge og migranter, ved at skære i lommepenge til asylansøgere eller give lavere kontanthjælp til nytilkomne. Herved er de ifølge kritikerne med til at skabe en underklasse, uden rettigheder, der med tiden vil give næring til social uro og dårlig integration.

Sociologen Aydin Soei, forfatter til bogen ‘*Vrede unge mænd*’ (2011), har forsket i gruppen af socialt marginaliserede drenge med anden etnisk baggrund end dansk. Den gruppe, han interviewede, var minoritetsunge, der ikke deler idealet om medborgerskab som et forpligtende fællesskab. Han mener, at mange opfatter sig selv og bliver opfattet af andre som modborgere. Modborgerskab handler ifølge Aydin Soei om, at unge hverken har tillid til andre medborgere i Danmark (horisontal tillid) eller tillid til politi, statslige institutioner og politikere (vertikal tillid). Modborgerskab er ifølge Soei en *modstandsidentitet*. Det bliver med andre ord identitetsskabende for denne gruppe at være modborgere. Gennem interviews identificerer han fortællinger om, at flere unge har en følelse af at skulle betale et ekstra gebyr for at få adgang til det gode liv i kraft af hudfarve, religion, social position og adresse. En selvfortælling, der ifølge hans informanter bakkes op af deres *sociale identitet*, dvs. den måde, hvorpå omverdenen ser dem som utilregnelige andenrangsborgere, der er fjender af nationen.

**Definition: Modborgerskab**

En modborger er en person, som modarbejder samfundet i tale og handling.

En modborger skaber sin identitet i subkulturer, der udgør et erstatningsfællesskab i forhold til det etablerede samfund. Fællesskabet bygger på værdier, der står i modsætning til gængse værdier, der definerer den gode medborger.

Modborgeren har hverken tillid til andre medborgere i Danmark (den horisontale tillid) eller tillid til politi, statslige institutioner og politikere (den vertikale tillid).

**Tekstboks 11.7: Synspunkt: Aydin Soei, sociolog**

Sandsynligheden for, at Ahmed fra ’ghettoen’ begår kriminalitet, er 50 procent større end for unge fra andre boligområder, hvilket blandt andet skyldes asociale subkulturer, som forstærkes af oplevelsen af modborgerskab. Hvis vi fortsætter med øget overvågning og politibemanding i kampen imod radikalisering og glemmer ovenstående virkelighed, vil oplevelsen af modborgerskab og asociale subkulturer fortsætte med at trives i vore udsatte boligområder. Samtidig risikerer vi at sende et signal til alle beboerne i disse boligområder om, at vi ser dem som en indre fjende for nationen.

Interview i Politiken, 22. november 2015